Na osnovu člana 69. Statuta Općine Stari Grad Sarajevo-Prečišćeni tekst („Službene novine Kantona Sarajevo“, broj 20/13), člana 5. Pravilnika o dodjeli novčane pomoći djeci sa hroničnim oboljenjima i djeci sa poteškoćama u razvoju (“Službene novine Kantona Sarajevo”, broj 43/22 i 49/22) i Pravilnika o dopuni Pravilnika o dodjeli novčane pomoći djeci sa hroničnim oboljenjima i djeci sa poteškoćama u razvoju, broj: 02-45-59/23 od 26.01.2023. godine, Općinski načelnik Općine Stari Grad Sarajevo objavljuje

**JAVNI POZIV
za dodjelu novčane pomoći djeci sa hroničnim oboljenjima
i djeci sa poteškoćama u razvoju**

**I Pravo učešća na Javnom pozivu**

- Pravo učešća na Javnom pozivu za dodjelu novčane pomoći djeci sa hroničnim oboljenjima i djeci sa poteškoćama u razvoju imaju djeca sa hroničnim oboljenjima i djeca sa poteškoćama u razvoju, roditelj ili staratelj djeteta, ako je djetetu za koje se traži priznavanje prava dijagnosticirano tjelesno oštećenje.

- Pravo na dodjelu novčane pomoći imaju djeca sa hroničnim oboljenjima do 18. godine života, odnosno do 27. godine života ukoliko se redovno školuju.

- Pravo na dodjelu novčane pomoći imaju djeca sa poteškoćama u razvoju, bez obzira na godine života.

- Djeca sa hroničnim oboljenjima su djeca oboljela od karcinoma, šećerne bolesti, leukemije, TBC, celijakije, kronove bolesti, ulceroznog kolitisa, heaptitisa B i C, epilepsije ili dijete sa poremećajima autističnog spektra.

- Djeca sa poteškoćama u razvoju su djeca ometena u fizičkom ili psihičkom razvoju.

**II Iznos novčane pomoći**

- Pravo na dodjelu novčane pomoći djeci sa hroničnim oboljenjima i djeci sa poteškoćama u razvoju, ostvaruje se kao mjesečna novčana naknada u iznosu od 150,00 KM u toku kalendarske godine.

- Ukupan broj korisnika koji ostvaruju pravo na novčanu pomoć, utvrđuje se za svaku kalendarsku godinu, a prema planiranim sredstvima za dodjelu novčane pomoći djeci sa hroničnim oboljenjima i djeci sa poteškoćama u razvoju.

**III Uslovi za ostvarivanje prava i potrebna dokumentacija uz prijavu**

Pravo na dodjelu novčane pomoći djeci sa hroničnim oboljenjima i djeci sa poteškoćama u razvoju se može ostvariti, uz ispunjavanje sljedećih uslova:

* da je dijete državljanin BiH i da ima prijavljeno prebivalište na području općine Stari Grad Sarajevo minimalno jednu godinu dana ili u kontinuitetu za djecu mlađu od jedne godine;
* da najmanje jedan od roditelja djeteta ima državljanstvo BiH, kao i prijavljeno prebivalište na području Općine Stari Grad Sarajevo minimalno jednu godinu dana u kontinuitetu, računajući do dana podnošenja zahtjeva;
* da je dostavljena medicinska dokumentacija iz koje je vidljiv status djeteta sa hroničnim oboljenjem ili za djecu sa poteškoćama u razvoju, Rješenje donijeto u skladu sa Pravilnikom o utvrđivanju preostale sposobnosti i razvrstavanju djece i omladine ometene u psihofizičkom razvoju;

U slučaju da drugi roditelj nema prijavljeno prebivalište na području općine Stari Grad Sarajevo do dana podnošenja zahtjeva za dodjelu novčane pomoći djeci sa hroničnim oboljenjima i djeci sa poteškoćama u razvoju, isti je dužan dostaviti dokaz da nije ostvario pravo za dijete u općini gdje ima prijavljeno prebivalište.

-Zahtjev za ostvarivanje prava na dodjelu novčane pomoći, podnosi se uz obavezno prilaganje sljedećih dokaza:

1. Ispunjen obrazac zahtjeva;
2. Izvod iz Matične knjige rođenih za dijete;
3. Izvod iz Matične knjige državljana za dijete;
4. Izvod iz Matične knjige državljana za roditelje;
5. Uvjerenje o kretanju za dijete nadležnog MUP-a KS;
6. Uvjerenje o kretanju za roditelje nadležnog MUP-a KS;
7. Medicinska dokumentacija iz koje je vidljiv status djeteta sa hroničnim oboljenjem;
8. Rješenje donijeto u skladu sa Pravilnikom o utvrđivanju preostale sposobnosti i razvrstavanju djece i omladine ometene u psihofizičkom razvoju, za djecu sa poteškoćama u razvoju, nadležnog Kantonalnog Centra za socijalni rad;
9. Za djecu sa hroničnim oboljenjima, stariju od 18 godina, potvrda o redovnom školovanju;
10. Ako neko od roditelja djeteta nema prijavljeno prebivalište na području Općine Stari Grad Sarajevo, potvrda od općine u kojoj ima prijavljeno prebivalište da nije korisnik novčane pomoći za djecu sa hroničnim oboljenjima i djecu sa poteškoćama u razvoju;
11. Rješenje o starateljstvu nadležnog Kantonalnog Centra za socijalni rad;
12. Presuda o razvodu braka ili Uvjerenje o slobodnom bračnom stanju, ako su roditelji razvedeni;
13. Kopija tekućeg računa.

**IV Rok i način prijave**

- Rok za prijavu na Javni poziv je 15 dana od dana objave Javnog poziva u sredstvima informisanja, na oglasnoj ploči Općine i na web stranici Općine Stari Grad Sarajevo-www.starigrad.ba. U navedeni rok se računaju i dani vikenda.

- Prijave na Javni poziv podnose se na propisanom obrascu, koji se može preuzeti u šalter sali Općine Stari Grad Sarajevo, šalter broj 3 ili na web stranici Općine Stari Grad Sarajevo, www.starigrad.ba (javni pozivi, konkursi i oglasi)

- Popunjen obrazac sa priloženom traženom dokumentacijom, može se predati lično u šalter sali Općine Stari Grad Sarajevo, šalter broj 4 ili preporučeno putem pošte na adresu

**Op**ć**ina Stari Grad Sarajevo
Slu**ž**ba za bora**č**ko – invalidsku i socijalnu za**š**titu
(sa naznakom za “Javni poziv za dodjelu nov**č**ane pomo**ć**i djeci sa hroni**č**nim oboljenjima i djeci sa pote**š**ko**ć**ama u razvoju”)
 ulica Zelenih beretki broj 4
71 000 Sarajevo**

- Nadležna služba je dužna u roku od 8 dana od isteka roka za prijave provesti propisane procedure, utvrditi osnovanost prijave, u vezi čega će donijeti Rješenje. Protiv Rješenja se može podnijeti žalba Drugostepenoj stručnoj komisiji općinskog vijeća.

Broj: 08-37-20-48/23 **OP**Ć**INSKI NA**Č**ELNIK**
Sarajevo, 07.02.2023. godine **mr. Ibrahim Hadžibajri**ć